25/09/2020 | Administración LocalMunicipal
As Pontes de García Rodríguez
Secretaría
Delegación especial a prol dunha concelleira

O alcalde ditou o Decreto nº 1184/2020, do 8 de setembro que, literalmente, di: · O Programa de Plans de Sustentabilidade Turística foi aprobado pola Comisión Sectorial do Turismo na súa reunión do 25 de xuño de 2020, e inscríbese no terceiro piar “Mellora da Competitividade do destino turístico”, do Plan de Impulso do Sector Turístico (Real Decreto-lei 25/2020, do 3 de xullo, de medidas urxentes para apoiar a reactivación económica e do emprego). · A Secretaría de Estado de Turismo (SETUR), a través da Subdirección Xeral de Desenvolvemento e Sustentabilidade Turística, exerce a función de deseño e implantación de estratexias encamiñadas ao desenvolvemento e mellora dos destinos turísticos baseadas na calidade, a promoción da excelencia, a corresponsabilidade público-privada, a participación social, a sustentabilidade ambiental social e económica e a adaptación aos novos requirimentos da demanda. · Os concellos da Comarca do Eume compren os requisitos para ser beneficiarios das axudas do Programa e é vontade destas entidades locais establecer fórmulas de colaboración e esforzo conxunto que permitan promover de xeito unificado a posta en marcha dun programa de turismo sustentable coa finalidade de mellorar a súa oferta e colaborar na xestión das súas potencialidades. · A colaboración intermunicipal pretende instrumentarse a través dun convenio de colaboración, ao abeiro do disposto nos artigos 47 e seguintes da Lei 40/2015, do 1 de outubro de réxime xurídico do sector público (LRXSP), segundo o borrador que obra no expediente. · O artigo 21.1. b) da Lei 7/1985, do 2 de abril, reguladora das bases do réxime local (LRBRL) atribúelle á Alcaldía a competencia para representar ao concello. · O artigo 21.1. s) da referida lei establece a competencia residual da Alcaldía respecto de aquelas competencias que expresamente lle atribúan as leis e aquelas que a lexislación do Estado ou das Comunidades Autónomas asignen ao concello e non atribúan a outros órganos municipais. · A delegación de competencias específicas en calquera concelleira ou concelleiro por parte da Alcaldía aparece regulada no artigo 23.4 da LRBRL e 43.5 do Regulamento de organización, funcionamento e réxime xurídico das entidades locais, aprobado polo Real decreto 2568/1986, do 28 de novembro (ROF). · No presente caso faise preciso conferir unha delegación especial para un asunto determinado, ao abeiro do disposto no artigo 43.5. a) do ROF. Por todo isto, a través do presente decreto, RESOLVO: 1º) Delegar na concelleira delegada especial de Turismo, Consumo, Hostalería e Comercio, Elena López Seco, a atribución para representar ao concello na sinatura do convenio de colaboración das Pontes de García Rodríguez, A Capela, Monfero, Pontedeume e Cabanas para o desenvolvemento do Plan de Sustentabilidade Turística en Destino.2º) Delegar así mesmo na citada concelleira a atribución para a realización de todos os actos previstos para a xestión do referido Plan (a aprobación do convenio, a solicitude da subvención e a súa xustificación, o compromiso de dotar do orzamento necesario o proxecto. etc). 3º) Publicar a presente resolución no Boletín Oficial da Provincia da Coruña (BOP), de acordo co previsto no artigo 44.2 do Regulamento da organización, funcionamento e réxime xurídico das entidades locais aprobado polo Real decreto 2568/1986, do 28 de novembro (ROF). 4º) Dar conta deste decreto ao pleno da Corporación, na primeira sesión que teña lugar, consonte o disposto no artigo 44.4 do ROF”. As Pontes de García Rodríguez, 22 de setembro de 2020 A concelleira-delegada especial de Organización Interna e Medios Locais Myriam Carmen Monero Villavicencio